钦定古今图书集成/明伦汇编/氏族典/第276卷 > 王邦瑞
## 钦定古今图书集成/明伦汇编/氏族典/第276卷 > 王邦瑞

按《明外史王邦瑞传》：“邦瑞，字惟贤，宜阳人。早有器识，
正德十二年成进士，改庶吉士，出为广德知州。嘉靖
初，祖忧去，补滁州，屡迁南京吏部郎中，出为陕西提
学佥事。坐岁贡不中式五名以上，贬滨州知州。再迁
固原兵备副使。以祖母忧去。服除，复提学陕西，转参
政。母忧解职。起擢右佥都御史，巡抚宁夏，改南京大”
理卿。召为兵部右侍郎，改吏部，进左，改兵部。仇鸾构
邦瑞于帝，帝眷渐移。会鸾又欲节制边将，罢筑蓟镇
边垣，邦瑞皆以为不可。鸾大憾，益肆谗构，遂落职，以
冠带办事。居数日，大计自陈，竟除名。邦瑞去，鸾益横，
明年诛死。于是帝渐思之。逾十年，京营缺人，乃起故
官。逾年卒，谥“襄毅。”邦瑞严毅有识量，历官四十年，以
廉节著。子正国，南京刑部侍郎。